**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН**

**ҮР НӨЛӨӨНИЙ ҮНЭЛГЭЭНИЙ ТАЙЛАН**

УЛААНБААТАР ХОТ

2022 он

**АГУУЛГА**

**ЕРӨНХИЙ ЗҮЙЛ**

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

**ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

3.1.”Зорилгод хүрэх байдал” шалгуур үзүүлэлтийн дагуу үнэлэгдэх зүйл, хэсэг, заалт

3.2.”Харилцан уялдаа” шалгуур үзүүлэлтийн дагуу үнэлэгдэх зүйл, хэсэг, заалт

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙГ АШИГЛАН ХУУЛИЙН ТӨСЛИЙГ ҮНЭЛСЭН БАЙДАЛ**

4.1.”Зорилгод хүрэх байдал” шалгуур үзүүлэлтийн үнэлгээ

4.2.”Харилцан уялдаа” шалгуур үзүүлэлтийн үнэлгээ

**ДӨРӨВ.ДҮГНЭЛТ, ЗӨВЛӨМЖ**

**ЭРҮҮГИЙН ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭНИЙ ТАЙЛАН**

**ЕРӨНХИЙ ЗҮЙЛ**

Энэхүү үнэлгээний ажлын зорилго нь Хууль тогтоомжийн тухай хуулийн[[1]](#footnote-1) 8 дугаар зүйлийн 8.1.4 дэх заалтад “энэ хуулийн 17, 18 дугаар зүйлд заасны дагуу хууль тогтоомжийн төслийн үр нөлөөний үнэлгээ, зардлын тооцоог хийх;” гэж заасны дагуу Эрүүгийн хуульд нэмэлт, өөрчлөлт оруулах тухай хуулийн төсөлд тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн төслийн бичвэрийг ойлгомжтой, хэрэгжих боломжтой, хүлээн зөвшөөрөгдөх байдлаар боловсруулах болон хуулийн төслийн боловсруулалтын чанарыг сайжруулахад чиглэсэн дүгнэлт, зөвлөмж өгөхөд энэхүү үнэлгээний зорилго оршино.

Эрүүгийн хуульд нэмэлт, өөрчлөлт оруулах тухай хуулийн төслийн /цаашид “Хуулийн төсөл” гэх/ үр нөлөөг үнэлэх ажиллагааг Хууль тогтоомжийн тухай хуульд заасны дагуу Засгийн газрын 2016 оны 59 дүгээр тогтоолын[[2]](#footnote-2) 3 дугаар хавсралтаар батлагдсан “Хуулийн төслийн үр нөлөө тооцох аргачлал" /цаашид “аргачлал" гэх/-г баримтлан доорх үе шаттайгаар хийв. Үүнд:

Нэг.Шалгуур үзүүлэлтийг сонгох

Хоёр.Хуулийн төслөөс үр нөлөө тооцох хэсгээ тогтоох

Гурав.Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох

Дөрөв.Үр дүнг үнэлэх,

Тав.Дүгнэлт, зөвлөмж өгөх.

**НЭГ.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ**

**СОНГОСОН БАЙДАЛ, СОНГОХ ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс хуулийн төслийн үр нөлөөг үнэлж, гарах үр дагаврыг урьдчилан тогтоож чадахуйц дараах шалгуур үзүүлэлтийг сонголоо. Үүнд:

1.Зорилгод хүрэх байдал;

2.Ойлгомжтой байдал;

2.Харилцан уялдаа зэрэг болно.

“Зорилгод хүрэх байдал" гэсэн шалгуур үзүүлэлтийн хүрээнд хуулийн төсөл болон түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдаж чадсан эсэх болон бодит үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь төслийн зорилгыг хангахад чиглэсэн бөгөөд түүнд хүргэх боломжтой эсэхийг үнэлнэ.

Энэхүү үнэлгээг хийхдээ хуулийн төслийн үзэл баримтлал, танилцуулга, хуулийн төсөлтэй танилцаж хуулийн төсөл боловсруулах болсон үндэслэл, шаардлагыг судлан үзсэний дагуу хуулийн төслөөс түүний зорилго болон зорилгод хүрэхэд чиглэгдсэн бөгөөд хуулийн зорилгыг тодорхой илэрхийлж чадахуйц арга хэмжээ буюу зохицуулалтыг сонгож авсан болно.

“Зардал” шалгуур үзүүлэлтийн хүрээнд хуулийн төслийн зардлыг “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу тусад нь тооцдог тул энэхүү шалгуур үзүүлэлтийн үнэлгээ уг тайлангаас тусдаа бие даасан тайлан юм.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

“Харилцан уялдаа” шалгуур үзүүлэлтийн хүрээнд хуулийн төслийг бүхэлд нь үнэлэх бөгөөд хуулийн төсөл Монгол Улсын Үндсэн хууль холбогдох бусад хуультай болон хуулийн төслийн зохицуулалт өөр хоорондоо нийцсэн эсэхийг аргачлапд заасан асуултад хариулах байдлаар үнэлгээг хийхээр тооцов.

ХОЁР.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ

ТОГТООСОН БАЙДАЛ

**2.1.”Зорилгод хүрэх байдал”** **шалгуур үзүүлэлтийн хүрээнд үнэлэгдэх хуулийн төслийн зохицуулалт:**

**“Зорилгод хүрэх байдал”** гэсэн шалгуур үзүүлэлтийн хүрээнд:

Хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцсэн эсэхийг харьцуулан дүгнэхээр дараах байдлаар үнэлэх хэсгээ тогтоолоо.

|  |  |
| --- | --- |
| **Хуулийн төслийн үзэл баримтлалд тусгасан хэрэгцээ, шаардлага** | **Хуулийн төслийн зохицуулалт** |
| *Эрүүгийн хуулийн ерөнхий ангид өөрчлөлт оруулах хэрэгцээ, шаардлага* | |
| 1*.*Эрүүгийн хуулийн ерөнхий ангид гэмт хэргийн хохирлыг шаталсан байдлаар шинээр ангилах, **хуулиар халдашгүй байдлыг баталгаажуулсан албан тушаалтны бүрэн эрхийг эрх бүхий байгууллага, албан тушаалтан түдгэлзүүлээгүй бол гэмт хэргийг хөөн хэлэлцэх хугацааг зогсоож, бүрэн эрх дуусгавар болсны дараа тоолох, Мөнгө угаах гэмт хэргийн хөөн хэлэлцэх хугацааг тусгах, тусгай ангид заасан тохиолдолд эрх хасах ялыг хугацаагүйгээр оногдуулах, өршөөл, уучлал үзүүлэхгүй байх гэмт хэрэгт** бага насны хүүхдийг хүчиндэх, бэлгийн мөлжлөг, хүн худалдаалах, мөнгө угаах, авлигын гэмт хэргийг хамааруулах, нийгмийн хор аюулаар бага гэмт хэргийг үйлдсэн хүн тухайн гэмт хэргийн улмаас учруулсан хохирлоо нөхөн төлсөн, хор уршгийг арилгасан бол эрүүгийн хариуцлагаас чөлөөлөх үндэслэлд хамааруулах нэмэлтийг тусгах. | Хуулийн төслийн 3 дугаар зүйлийн **2/2.5 дугаар зүйлийн 4 дэх хэсэг:** |
| Хуулийн төслийн 1 дүгээр зүйлийн 1/1.10 дугаар зүйлийн 7 дахь хэсэг: |
| Хуулийн төслийн 3 дугаар зүйлийн 1/1.10 дугаар зүйлийн 5 дахь хэсэг: |
| Хуулийн төслийн 2 дугаар зүйл. Эрүүгийн хуулийн 14 дүгээр зүйлийн 2 дахь хэсгийн “Энэ хуульд заасан” гэсний дараа “бага насны хүүхдийг хүчиндэх, бэлгийн мөлжлөг, хүн худалдаалах, мөнгө угаах, авлигын,” гэж нэмэх: |
| Хуулийн төслийн 2 дугаар зүйл 3/6.7 дугаар зүйлийн 5-6 дахь хэсэг: |
| 2.Гэмт хэрэг үйлдэхэд ашигласан тоног төхөөрөмжийг гэмт хэрэг үйлдэхэд ашигласан тээврийн хэрэгсэл, техник, галт зэвсэг, зэвсэгтэй нэгэн адил хураан авч, бусдад учруулсан хохирлыг нөхөн төлөх болон тухайн хэргийг хянан шийдвэрлэх ажиллагааны зардалд зарцуулж байх, түүнчлэн Хүрээлэн байгаа орчны эсрэг гэмт хэрэг үйлдсэн тохиолдолд уг гэмт хэргийг үйлдэхэд ашигласан тоног төхөөрөмж, техник хэрэгслийг түрээсийнх болон бусдын өмчлөлд байсныг үл харгалзан хураан авч улсын орлого болгох өөрчлөлтийг тусгах. | Хуулийн төслийн 3 дугаар зүйлийн 5/7.5 дугаар зүйл: |
|  |
| *Эрүүгийн хуулийн тусгай* *ангид өөрчлөлт оруулах хэрэгцээ, шаардлага* | |
| 1.Хүний халдашгүй, чөлөөтэй байх эрхийн эсрэг, Өмчлөх эрхийн эсрэг, Эдийн засгийн гэмт хэргийн бүлэгт зарим төрлийн гэмт хэргийг шинээр нэмэх. | **Хүний халдашгүй, чөлөөтэй байх эрхийн эсрэг гэмт хэргийг бүлэгт:**  *Хуулийн төслийн 1 дүгээр зүйл.*  13.15 дугаар зүйл. Доромжлох  13.16 дугаар зүйл.Хүчээр гэрлүүлэх  13.17 дугаар зүйл.Хүнийг хууль бусаар хорих |
| **Өмчлөх эрхийн эсрэг гэмт хэргийн бүлэгт:**  *Хуулийн төслийн 1 дүгээр зүйл.*  17.13 дүгээр зүйл.Бусдын эд хөрөнгийг бага хэмжээгээр хулгайлах  17.14 дүгээр зүйл.Зээл олгох эрх бүхий хуулийн этгээд, тусгай сангийн хөрөнгийг залилах  17.15 дугаар зүйл.Төлбөрийн хэрэгсэл ашиглаж залилах  17.16 дугаар зүйл.Кибер орчинд залилах  17.17 дугаар зүйл.Олон шатлалт маркетинг буюу пирамид тогтолцооны аргаар залилах |
|  | **Эдийн засгийн гэмт хэргийн бүлэгт:**  *Хуулийн төслийн 1 дүгээр зүйл.*  18.21 дүгээр зүйл.Виртуал хөрөнгийн үйлчилгээг бүртгэлгүй эрхлэх  18.22 дугаар зүйл.Зах зээлийн манипуляц  18.23 дугаар зүйл.Инсайдерийн мэдээлэл /дотоод мэдээлэл/-ийг хууль бусаар ашиглах  18.24 дүгээр зүйл.Үнийн хөөрөгдөл, бараа, бүтээгдэхүүний хомсдол үүсэх  талаар илтэд худал мэдээлэл тараах  18.25 дугаар зүйл.Нийгмийн даатгалын сангаас хууль бусаар тэтгэвэр, тэтгэмж авах  18.26 дугаар зүйл.Банк бус санхүүгийн байгууллага хууль бусаар байгуулах  18.27 дугаар зүйл.Төрийн болон орон нутгийн хөрөнгөөр бараа, ажил, үйлчилгээ худалдан авах ажиллагаанд хууль бусаар оролцох |
| 2.Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулахаар уриалсан, санаачилсан, санхүүгийн дэмжлэг үзүүлсэн үйлдлийг гэмт хэрэгт тооцох. | *Хуулийн төслийн 1 дүгээр зүйл.*  19.18 дугаар зүйл.Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулах |
| 3.Эрүүгийн хуулийн Хорьдугаар бүлэгт зарим төрлийн гэмт хэргийг нэмэх. | *Хуулийн төслийн 1 дүгээр зүйл.*  **20.18 дугаар зүйл.Тусгай зөвшөөрөл эзэмшигч эрхээ хэрэгжүүлэхэд саад учруулах**  20.19 дүгээр зүйл.Улсын онц чухал обьект, онц чухал мэдээллийн дэд бүтцийн байгууллага, байгууламжийн үйл ажиллагаанд саад учруулах |
| 4.Хэрэг хянан шийдвэрлэх ажиллагааны эсрэг бүлэгт зарим төрлийн гэмт хэргийг нэмэх. | *Хуулийн төслийн 1 дүгээр зүйл.*  9/21.1 дүгээр зүйлийн 3 дахь хэсэг  *Хуулийн төслийн 3 дугаар зүйл.*  21.11 дүгээр зүйл.Оргон зайлах |
| 5.Эрүүгийн хуулийн Хорин хоёрдугаар бүлэгт заасан Эрх мэдэл, албан тушаалын байдлаа урвуулан ашиглах гэмт хэргийн үндсэн болон хүндрүүлэх бүрэлдэхүүн нь адил хэмжээний ял хариуцлага оногдуулахаар заасан байгааг ялгамжтай байхаар өөрчлөх, энэ бүлгийн зарим төрлийн гэмт хэргийн шинжийг тодорхой болгох, зарим гэмт хэргийг шинээр нэмж хуульчлах, Хахууль авах, Үндэслэлгүйгээр хөрөнгөжих гэмт хэргийн субьектийг зөвхөн нийтийн албан тушаалтнаар хязгаарлахгүй нийтийн албан тушаалтнаас бусад этгээд хамаарахаар өргөжүүлэх, оногдуулах ялын бодлогыг чангатгах зэрэг өөрчлөлтийг хийж авлигатай тэмцэх төрийн бодлогыг чангатгах өөрчлөлтийг хийх. | *Хуулийн төслийн 1 дүгээр зүйл.*  22.13 дугаар зүйл.Хахууль авах гэмт хэргийг нэмэх;  22.8, 22.9 дүгээр зүйлд заасан гэмт хэрэгт өөрийн хамаарал бүхий харилцаатай хуулийн этгээдэд давуу байдал олгож үйлдсэн бол хүндрүүлэх бүрэлдэхүүнд тооцох;  *Хуулийн төслийн 2 дугаар зүйл.*  22.8 дугаар зүйлийн 2 дахь хэсэг, 22.9 дүгээр зүйлийн 2 дахь хэсэгт “нийтийн албанд ажиллах эрхийг хоёр жилээс найман жил хүртэл хугацаагаар хасах” ялыг нэмэх;  5.3 дугаар зүйлийн 3 дахь хэсэгт авлигын гэмт хэрэгт оногдуулах торгох ялын хэмжээг өндөрсгөх;  *Хуулийн төслийн 3 дугаар зүйл.*  **Өөрчлөн найруулах**  16/22.1 дүгээр зүйл:**Эрх мэдэл, албан тушаалын байдлаа урвуулан ашиглах**  17/22.4 дүгээр зүйл.Нийтийн албан тушаалтан хахууль авах  18/22.5 дугаар зүйл. Хахууль өгөх гэмт хэргийн 1, 2 дахь хэсэг, тайлбар:  19/22.6 дугаар зүйлийн 2 дахь хэсэг:  20/22.7 дугаар зүйл:Улсын нөөцийг хууль бусаар зарцуулах, үрэгдүүлэх  21/22.10.Үндэслэлгүйгээр хөрөнгөжих  22.11 дүгээр зүйл:Дураараа аашлах |
| 6.Хүнийг хүчээр алга болгох гэмт хэргийг Хүчээр алга болгохоос бүх хүнийг хамгаалах тухай конвенц болон зөвлөмжид нийцүүлэх. | *Хуулийн төслийн 1 дүгээр зүйл.*  16/29.12 дугаар зүйл: |
| 7.Хүний эрүүл мэндийн халдашгүй байдлын эсрэг, Бэлгийн эрх чөлөө, халдашгүй байдлын эсрэг зарим гэмт хэрэг, Соёлын өвийн эсрэг, Хэрэг хянан шийдвэрлэх ажиллагааны эсрэг гэмт хэрэг, Монгол Улсын хилийг хууль бусаар нэвтрэх гэмт хэргийн ялын бодлогыг чангатгах өөрчлөлтүүдийг тусгах. | *Хуулийн төслийн 3 дугаар зүйл.*  6/11.7 дугаар зүйл.Гэр бүлийн хүчирхийлэл үйлдэх  7/12.5 дугаар зүйл.Арван зургаан насанд хүрээгүй хүнтэй бэлгийн харьцаанд орох гэмэт хэрэг. 1, 2 дахь хэсэг  Хорин тавдугаар бүлэг*.*  ***Хуулийн төслийн 3 дугаар зүйл.***  19.14 дүгээр зүйл.Монгол Улсын хилийг хууль бусаар нэвтрэх  **21.1 дүгээр зүйл.**Нотлох баримтыг хуурамчаар үйлдэх, устгах  **21.10 дугаар зүйл.** Битүүмжилсэн, хураан авсан эд хөрөнгийг завших, үрэгдүүлэх  **21.12 дугаар зүйл.Эрүү шүүлт тулгах** |

**2.2. “Ойлгомжтой байдал”** **гэсэн шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэх, Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах зорилгоор хуулийн төслийг бүхэлд нь үнэлэхээр сонголоо.

**2.3.”Харилцан уялдаа” шалгуур үзүүлэлтийн хүрээнд үнэлэгдэх хуулийн төслийн зохицуулалт:**

Эрүүгийн хуульд нэмэлт, өөрчлөлт оруулах тухай хуулийн төсөл нь өөр хоорондоо болон хүчин төгөлдөр үйлчилж буй бусад хууль тогтоомжтой нийцэж буй эсэхийг “харилцан уялдаа” шалгуур үзүүлэлтийн тусламжтайгаар тогтоох юм. Уг шалгуур үзүүлэлтээр хуулийн төслийн зохицуулалтыг үнэлэхдээ тодорхой стандарт асуултуудад хариулах замаар зохицуулалт нэг бүрийн уялдаа холбоог шалгах тул хуулийн төслийн тодорхой зүйл, хэсэг, заалт, зохицуулалтыг бус төслийг бүхэлд нь сонгон авч үнэлэх нь зүйтэй байна. Энэ шалгуур үзүүлэлтийн хүрээнд хуулийн төслийг бүхэлд нь үнэлэх юм.

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ**

**ХУУЛЬ ТОГТООМЖИЙН ТӨСЛИЙН ҮР НӨЛӨӨГ ҮНЭЛЭХ**

Өмнөх үе шатанд сонгосон шалгуур үзүүлэлтийн дагуу үнэлэх хуулийн төслийн зохицуулалтыг тухайн шалгуур үзүүлэлтэд тохирох шалгах хэрэгслийг ашиглан хууль тогтоомжийн үр нөлөөг үнэлэх юм. Шалгуур үзүүлэлтийг дараах шалгах хэрэгслийн дагуу хуулийн төслийн үр нөлөөг үнэлэх болно.

|  |  |  |
| --- | --- | --- |
| **д/д** | **Шалгуур үзүүлэлт** | **Шалгах хэрэгсэл** |
| 1 | Зорилгод хүрэх байдал | Зорилгод дүн шинжилгээ хийх |
| 2 | Ойлгомжтой байдал | **Ойлгомжтой байдлыг шалгах:**  Хуулийн төслийг боловсруулахдаа Хууль тогтоомжийн тухай хууль, “Хууль тогтоомжийн төсөл боловсруулах аргачлал”-ыг баримталсан эсэхийг шалгах, мөн хуулийн төсөлд хамаарах этгээдүүдээс уг төсөл нь ойлгомжтой байдлаар томьёологдсон эсэхийг шалгана. |
| 3 | Харилцан уялдаа | **Харилцан уялдааг шалгах:**  Хуулийн төслийн уялдаа холбоог аргачлалын 4.10-т заасан асуултад хариулах замаар шалгана. |

Дээрх урьдчилан сонгож авсан шалгуур үзүүлэлтэд тохирох шалгах хэрэгслийн дагуу хуулийн төсөлд үр нөлөөний үнэлгээг дараах байдлаар хийв.

**3.1.”Зорилгод хүрэх байдал” шалгуур үзүүлэлтийн хүрээнд хийсэн үнэлгээ:**

Энэ шалгуур үзүүлэлтийн хүрээнд хуулийн төслийн зохицуулалт нь хуулийн төсөл боловсруулах болсон хэрэгцээ, шаардлагад нийцсэн эсэхийг шалгахын тулд хуулийн төслийн үзэл баримтлалд[[3]](#footnote-3) тусгасан хэрэгцээ шаардлагыг хуулийн төсөлд хэрхэн тусгасныг тогтоох, эдгээр зохицуулалт нь үзэл баримтлалд тодорхойлсон хэрэгцээ, шаардлагад нийцэж байгаа эсэхийг харьцуулан дүн шинжилгээ хийлээ.

Монгол Улсын Их Хурлын2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.7-д “Эрүүг ийн хууль тогтоомжийн эрх зүйн шинэчлэлийг гүнзгийрүүлж, гэмт хэрэг, зөрчилтэй тэмцэх, урьдчилан сэргийлэх тогтолцоо, бодлого, арга барилыг боловсронгуй болгоно.” гэж;

Монгол Улсын Их Хурлын 2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”-ийн 77-д “Монгол Улсын Үндсэн хуульд оруулсан нэмэлт, өөрчлөлтийн дагуу Эрүүгийн хуульд зарим гэмт хэргийг шинээр тусгах, хүрээлэн байгаа орчны эсрэг гэмт хэргийн улмаас үүсэх гэм хорыг бууруулах чиглэлээр холбогдох өөрчлөлтийг тусгах, хуулиар харьяалуулсан зарим гэмт хэргийн шинжийг Зөрчлийн хуульд заасан зөрчлийн шинжээс ялгаатай байдлаар хуульчлах, нийгмийн хор аюул, үйлдэгдэж байгаа арга, хэлбэрээс хамаарч зарим гэмт хэрэг үйлдсэн хүн, хуулийн этгээдэд оногдуулах эрүүгийн хариуцлагыг оновчтой болгох зорилгоор Эрүүгийн хуульд нэмэлт, өөрчлөлт оруулах тухай хуулийн төслийг Засгийн газраас санаачлан боловсруулж, Улсын Их Хуралд өргөн мэдүүлнэ.” гэж;

Монгол Улсын Их Хурлын 2021 оны 106 дугаар тогтоолоор баталсан “Шинэ сэргэлтийн бодлого”-ын Зургаа дахь хэсгийн “Төрийн бүтээмжийн сэргэлт”-ийн 6.5-д “Авлига, албан тушаалын гэмт хэрэгт оногдуулах ялын бодлогыг чангатгана.” гэж тус тус тусгасан байна.

Түүнчлэн Монгол Улсын нэгдэн орсон Олон улсын гэрээ конвенц, зөвлөмжид Эрүүгийн хуулийн зарим зохицуулалтыг бүрэн нийцүүлэх шаардлага тулгарсан талаар үзэл баримтлалд тусгажээ.

Дээрх бодлогын баримт бичигт тусгасан зорилго, зорилтыг хэрэгжүүлэх, Олон улсын гэрээ конвенц, зөвлөмжид нийцүүлэх зорилгоор Эрүүгийн хуульд нэмэлт, өөрчлөлт оруулах тухай хуулийн төслийг боловсруулах үндэслэл, хэрэгцээ шаардлагыг тодорхойлсон байх бөгөөд хуулийн төслийн үзэл баримтлалд тусгасан хэрэгцээ шаардлагыг хуулийн төсөлд хэрхэн тусгасан, түүнчлэн хуулийн төсөлд бүрэн дүүрэн, хангалттай тусгаж чадсан эсэхэд дараах байдлаар үнэлэлт, дүгнэлт хийлээ. Үүнд:

**Нэг.Эрүүгийн хуулийн ерөнхий ангийн өөрчлөлтийн тухайд:**

*1.1.Эрүүгийн хуулийн ерөнхий ангид гэмт хэргийн хохирлыг шаталсан байдлаар шинээр ангилах,* ***хуулиар халдашгүй байдлыг баталгаажуулсан албан тушаалтны бүрэн эрхийг эрх бүхий байгууллага, албан тушаалтан түдгэлзүүлээгүй бол гэмт хэргийг хөөн хэлэлцэх хугацааг зогсоож, бүрэн эрх дуусгавар болсны дараа тоолох, Мөнгө угаах гэмт хэргийн хөөн хэлэлцэх хугацааг тусгах, тусгай ангид заасан тохиолдолд эрх хасах ялыг хугацаагүйгээр оногдуулах, өршөөл, уучлал үзүүлэхгүй байх гэмт хэрэгт*** *бага насны хүүхдийг хүчиндэх, бэлгийн мөлжлөг, хүн худалдаалах, мөнгө угаах, авлигын гэмт хэргийг хамааруулах, нийгмийн хор аюулаар бага гэмт хэргийг үйлдсэн хүн тухайн гэмт хэргийн улмаас учруулсан хохирлоо нөхөн төлсөн, хор уршгийг арилгасан бол эрүүгийн хариуцлагаас чөлөөлөх үндэслэлд хамааруулах нэмэлтийг тусгах.*

-Үзэл баримтлалд тусгасан Эрүүгийн хуулийн ерөнхий ангид гурван зуун нэгжээс арван мянган нэгжтэй тэнцэх хэмжээний хохирлыг гэмт хэргийн хохирлын ангилалд хамааруулалгүй орхигдуулсан байсныг засаж, гэмт хэргийн хохирлыг шаталсан байдлаар шинээр ангилах хэрэгцээ, шаардлага хуулийн төслийн 3 дугаар зүйлийн 2 дахь хэсгээр Эрүүгийн хуулийн 2.5 дугаар зүйлийн 4 дэх хэсэгт заасан хохирлын хэмжээг өөрчлөн найруулахаар тусгасан нь үзэл баримтлалд бүрэн нийцсэн байна гэж үзэж байна.

-Халдашгүй бүрэн эрх гэсэн хамгаалалтын дор зарим албан тушаалтан хуулийн байгууллагад шалгуулахгүй байх, эрх бүхий байгууллага, албан тушаалтан бүрэн эрхийг нь түдгэлзүүлэхгүй байх, улмаар хариуцлагаас зайлсхийж болзошгүйд хүргэж энэ нь эрүүгийн хариуцлага гарцаагүй байх, шударга ёсны зарчмыг гажуудуулж буй хандлага, нөхцөл байдал гарч байгаа практик шаардлагад үндэслэн эдгээр байдлыг таслан зогсоох, хариуцлагажуулах зохицуулалтыг Эрүүгийн хуульд нэмэхээр хуулийн төслийн 1 дүгээр зүйлийн 1 дэх хэсэгт тусгасан нь үзэл баримтлалд нийцэж байна.

-Мөнгө угаах гэмт хэргийн онцлог, олон улсын байгууллагаас Монгол Улсад өгсөн зөвлөмжийг харгалзан эдгээр гэмт хэргийг хөөн хэлэлцэх хугацааг анхаарах, Эрүүгийн хуулийн 6.14 дүгээр зүйлд заасан **өршөөл, уучлал үзүүлэхгүй байх гэмт хэрэгт** бага насны хүүхдийг хүчиндэх, бэлгийн мөлжлөг, хүн худалдаалах, мөнгө угаах, авлигын гэмт хэргийг хамааруулах өөрчлөлтийг хуулийн төслийн 2 дугаар зүйлд тусгалаа олсон байна.

-Монгол Улсад бүртгэгдсэн гэмт хэргийн дийлэнх хувийг Эрүүгийн хуулийн тусгай ангид хорих ял оногдуулахгүйгээр заасан, эсхүл хорих ялын дээд хэмжээг гурван жил, түүнээс бага хугацаагаар тогтоосон гэмт хэрэг эзэлдэг талаар үзэл баримтлал болон Эрүүгийн хуулийн зарим зохицуулалтад хийсэн хэрэгжилтийн үр дагаврын үнэлгээний тайланд дурдсан байна.

Ийнхүү нийгмийн хор аюулаар бага хөнгөн гэмт хэргийн хохирол нөхөн төлж, хор уршгийг арилгаснаар хэрэгсэхгүй болгох зохицуулалтыг хуульчлах нь анх удаа хөнгөн гэмт хэрэг үйлдсэн хүнд ял оногдуулахгүйгээр шийдвэрлэх, төрийн энэрэнгүй ёсны зарчмыг хангах, нөгөөтэйгүүр шүүх эрх мэдлийн болон хууль сахиулах байгууллагын ачааллыг бууруулах, хэрэг хянан шийдвэрлэх ажиллагааны зардал хэмнэх, хохирол нөхөн төлөлтөд эерэгээр нөлөөлөх зэрэг олон талын ач холбогдолтой гэж үзсэн байх бөгөөд үүнийг шийдвэрлэх зохицуулалтыг Эрүүгийн хуулийн 6.7 дугаар зүйлд нэмэлт оруулахаар хуулин төслийн 1 дүгээр зүйлийн 3 дахь хэсэгт тусгасан нь үзэл баримтлалд нийцсэн гэж дүгнэж байна.

*1.2.Гэмт хэрэг үйлдэхэд ашигласан тоног төхөөрөмжийг гэмт хэрэг үйлдэхэд ашигласан тээврийн хэрэгсэл, техник, галт зэвсэг, зэвсэгтэй нэгэн адил хураан авч, бусдад учруулсан хохирлыг нөхөн төлөх болон тухайн хэргийг хянан шийдвэрлэх ажиллагааны зардалд зарцуулж байх, түүнчлэн Хүрээлэн байгаа орчны эсрэг гэмт хэрэг үйлдсэн тохиолдолд уг гэмт хэргийг үйлдэхэд ашигласан тоног төхөөрөмж, техник хэрэгслийг түрээсийнх болон бусдын өмчлөлд байсныг үл харгалзан хураан авч улсын орлого болгох өөрчлөлтийг тусгах.*

Байгаль орчин, аялал жуулчлалын яамнаас 2018 онд явуулсан уул уурхайн үйл ажиллагааны улмаас эвдэгдсэн газрын тооллогоор 2118 нэгж талбар 27405.4 га талбайд нөхөн сэргээлт хийгээгүйгээс эзэнтэй 18534 га талбай, эзэнгүй орхигдсон 1100 нэгж талбар 8871 га талбай тоологдсон.

Нөхөн сэргээлт хийгдээгүй 27.405.4 га талбайг нөхөн сэргээхэд 460.0 тэрбум 404.0 сая, байгаль экологид 1.0 их наяд 616.0 тэрбум 895.0 сая төгрөгийн хохирол буюу нийт 2.1 их наяд төгрөгийн хохирол учирсан байна. Үүнээс анхаарал татаж байгаа аймгийг онцлоход Хөвсгөл аймгийн нутаг дэвсгэрт 9088.1 га, Төв аймгийн нутаг дэвсгэрт 5300 га, Завхан аймгийн нутаг дэвсгэрт 3614.5 га талбай эвдэгдэж нөхөн сэргээлт хийгээгүйгээс 1.0 их наяд 350.0 тэрбум 150.0 сая төгрөгийн хохирол учирсан байна.

Улсын хэмжээнд сүүлийн 5 жилд Эрүүгийн хуулийн тусгай ангийн 24.2 дугаар зүйлд заасан “хууль бусаар ашигт малтмал хайх, ашиглах, олборлох” гэмт хэрэг 419 бүртгэгдсэн бөгөөд судалгаанаас үзэхэд энэ төрлийн гэмт хэргийн гаралт жил ирэх тусам нэмэгдэж байгаа боловч дээрх гэмт хэргүүдийг хянан шийдвэрлэхэд гэмт хэрэг үйлдэхэд ашигласан дугуйт болон гинжит техник хэрэгслийг хураан авч, улсын орлого болгон, хохирлыг бүрэн барагдуулсан тохиолдол бүртгэгдээгүй байна. Энэ нь юунаас үүдэлтэй вэ?

Эрүүгийн хуулийн ерөнхий ангийн 7.5 дугаар зүйлийн 4 дэх хэсэгт “Гэмт хэрэг үйлдэж олсон эд зүйл, түүний үнэ, гэмт хэрэг үйлдэхэд ашигласан тээврийн хэрэгсэл, уналга, галт зэвсэг, зэвсэг, тусгайлан бэлтгэсэн зэвсгийн чанартай зүйл нь тухайн **гэм буруутай этгээдийн өмчлөлд байсан нь тогтоогдсон тохиолдолд түүнийг хураан авч хадгалах, устгах, гэмт хэргийн хохирол нөхөн төлөхөд зарцуулна**.” гэж заасан байдаг. Энэ нь өмчлөгчийн эрхийг хуулиар хамгаалах Үндсэн хуулийн үзэл санаанаас үүдэлтэй зохицуулалт юм.

Гэтэл хууль бусаар ашигт малтмал хайх, ашиглах, олборлох гэмт хэргийг үйлдэж байгаа этгээд нь хуулийн дээрх зохицуулалтыг өөрт ашигтайгаар ашиглан бусдаас хууль, эрх зүйн зөвлөгөө авч, гэмт хэрэг үйлдэхдээ ашигласан техник, өөрийн өмчлөлийнх байсаар атал бусдын нэр дээр шилжүүлж, эсхүл бусдаас түрээсэлсэн мэтээр зохиомол байдлыг бий болгох, өөр хоорондоо техник хэрэгслээ солилцон хууль бусаар ашигт малтмал олборлож байгаль орчинд онц их хэмжээний хохирол учруулдаг боловч учруулсан хохирлыг барагдуулах төлбөрийн чадваргүй гэж харагддаг байна.

Ингэснээр гэмт хэрэг үйлдэхэд ашигласан техник, хэрэгслийг хураалгахгүйгээр авч үлдэж, дахин гэмт хэрэг үйлдэхдээ ашиглаж байгаа нь энэ төрлийн гэмт хэргийн гаралт өсөн нэмэгдэх гол шалтгаан нөхцөл болж байна.

Түүнчлэн тусгай зөвшөөрөлтэйгөөр ашигт малтмалын хайгуул, ашиглалт, олборлолт, боловсруулалт явуулсан талбайд нөхөн сэргээлтийн ажлыг зохих журмын дагуу хийгээгүйн улмаас байгаль орчинд их хэмжээний хохирол учирсан бол олсон хөрөнгө орлогыг хураан улсын орлого болгож, хүлээлгэх хариуцлагыг чангаруулах шаардлагатай байгааг хууль хяналтын байгууллагаас явуулсан хяналт шалгалт баталгаажуулсан байна.

Дээрх төрлийн гэмт хэрэг нь дугуйт болон гинжит техник, хэрэгсэл, тоног төхөөрөмж ашиглан үйлдэгддэг тул энэ төрлийн буюу хүрээлэн байгаа орчны эсрэг гэмт хэрэг үйлдэхэд ашигласан техник, хэрэгсэл, тоног төхөөрөмжийг түрээсийн болон бусдын өмчлөлд байгаа эсэхээс үл хамааран хураан авч, улсын орлого болгож байхаар хуульд нэмэлт оруулснаар гэмт хэргийн гаралт буурах боломжтой гэж үзэж байна.

Өөрөөр хэлбэл ашигт малтмал олборлох үйл ажиллагаанд ашиглагдах техник тоног төхөөрөмж нь өндөр үнийн дүн бүхий байдгаас гадна бусдын техник хэрэгслийг ашиглах буюу түрээслэх тохиолдолд өмчлөгч этгээд нь тухайн техник хэрэгслийг хаана, хэнд, ямар зориулалтаар ашиглуулах тухай мэдсэн байх боломжтой юм.

Иймд Эрүүгийн хуулийн ерөнхий ангийн 7.5 дугаар зүйлийн 4 дэх хэсэгт тайлбар нэмж Эрүүгийн хуулийн Хорин дөрөвдүгээр бүлэгт заасан хүрээлэн байгаа орчны эсрэг гэмт хэрэг үйлдэхэд ашигласан техник тоног төхөөрөмжийг “гэм буруутай этгээдийн өмчлөл”-ийн байхыг шаардахгүй байхаар зохицуулах нь зүйтэй бөгөөд хуулийн төслийн зорилгыг хангана гэж үзэж байна.

**Хоёр.Эрүүгийн хуулийн тусгай ангийн өөрчлөлтийн тухайд:**

*2.1.Хүний халдашгүй, чөлөөтэй байх эрхийн эсрэг, Өмчлөх эрхийн эсрэг, Эдийн засгийн гэмт хэргийн бүлэгт зарим төрлийн гэмт хэргийг шинээр нэмэх.*

Дээрх бүлэгт заасан зарим гэмт хэргийн төрлийг олон улсын чиг хандлага, практикт үүсэж буй хэрэгцээ, шаардлагад нийцүүлэн шинээр нэмэх зохицуулалтыг зарчмын хувьд зүйтэй гэж үзэж байгаа ба энэ талаарх үзэл баримтлалд тусгасан хэрэгцээ, шаардлага хуулийн төсөлд тусгалаа олсон байна гэж үзэж байна.

Тухайлбал, Бусдын эд хөрөнгийг хүч хэрэглэхгүйгээр, нууцаар авч буй үйлдлийн улмаас учирсан хохирлын хэмжээгээр нь зөрчил, гэмт хэрэгт тооцож ирсэн буруу жишгийг өөрчилж, хулгайлах үйлдлийг хохирлын хэмжээ харгалзахгүйгээр гэмт хэрэгт тооцох, ингэхдээ гэмт хэргийн нийгмийн хор аюулын хэр хэмжээ, шинж чанар, хохирлын хэмжээг харгалзан хулгайлах болон бусдын эд хөрөнгийг бага хэмжээгээр хулгайлах гэмт хэргийг тусад нь ялган хуульчлах, ингэснээр мөнгө угаах гэмт хэргийн суурь гэмт хэргийг ялгамжтай тодорхойлох, Олон Улсын Санхүүгийн гэмт хэрэгтэй тэмцэх байгууллага буюу ФАТФ (Financial Action Task Force)-аас өгсөн зөвлөмжийг биелүүлэхэд ихээхэн ач холбогдолтой гэж үзэж байгааг дэмжиж байна.

Түүнчлэн залилах гэмт хэрэг үйлдэгчид шинжлэх ухаан, технологийн орчин үеийн шийдэл, арга зүй ашиглаж, эрх зүйн зохицуулагдаагүй харилцаа, хийдэлд тулгуурлан үндэсний болон олон улсын санхүүгийн системд хор уршиг учруулж байгаа нь энэ төрлийн гэмт хэргийн эрүүгийн эрх зүйн хамгаалалтыг сайжруулж, олон улсын жишигт нийцүүлэх шаардлагад нийцүүлэн залилангийн шинжийг тодорхой болгохыг зорьж хуулийн төсөлд тусгасан нь үзэл баримтлалд нийцэж байна гэж үзэхээр байна.

Зах зээлийн манипуляц, дотоод мэдээллийг хууль бусаар ашиглах, үнийн хөөрөгдөл, бараа, бүтээгдэхүүний хомсдлын талаар худал мэдээлэл тараах зэрэг үйлдлүүдийг Эрүүгийн хуулийн хамгаалтад авах шаардлагатай байгаа ба энэ талаарх ОХУ, Герман, Канад зэрэг бусад улсын туршлагаас судалж хуулийн төсөлд тусгаж, ингэснээр иргэд, аж ахуйн нэгж, гадны хөрөнгө оруулагчдын зах зээлийн шударга байдалд итгэх итгэлийг нэмэгдүүлэх, зах зээлийн шударга хэвийн үйл ажиллагааг тэнцвэржүүлэх, хөрөнгө оруулагчдын эрх ашгийг хамгаалах, эдийн засгийн эрсдлийг бууруулахаас гадна ирээдүйд гадны хөрөнгө оруулагчдын оролцоог нэмэгдүүлэх ач холбогдолтой гэж үзэн олон улсын чиг хандлагад нийцүүлэхийг зорьсныг дэвшилттэй алхам болж байна гэж дүгнэж байна.

Харин Эрүүгийн хуулийн Арван наймдугаар бүлгийн 18.6 дугаар зүйлд заасан Мөнгө угаах гэмт хэрэгт суурь гэмт хэргийг тодорхойлохоор хуулийн төслийн 3 дугаар зүйлийн 11 дэх хэсгээр Эрүүгийн хуулийн 18.6 дугаар зүйлийн 1 дэх хэсэгт тайлбар оруулах нэмэлт тусгасныг эргэн нягталж, холбогдох конвенц, Олон улсын байгууллагын зөвлөмжид бүрэн нийцүүлэхэд анхаарах нь зүйтэй гэж үзэж байна.

Мөн хуулийн төслийн 3 дугаар зүйлийн 12 дэх хэсгээр Эрүүгийн хуулийн Арван наймдугаар бүлгийн 18.17 дугаар зүйлд заасан Зохиогчийн эрх болон түүнд хамаарах эрхийг зөрчих гэмт хэргийн үндсэн бүрэлдэхүүний торгох ялд “**хоёр мянга долоон зуун нэгжээс** арван дөрвөн мянган нэгжтэй тэнцэх хэмжээний төгрөгөөр торгох” гэж заасан нь Хууль зүй, дотоод хэргийн яамнаас боловсруулж, Улсын Их Хуралд өргөн мэдүүлэх гэж буй Зөрчлийн тухай хуулийн шинэчилсэн найруулгын төслийн 9.5 дугаар зүйлд заасан Зохиогчийн эрхийн тухай хууль зөрчих зөрчлийн “таван мянган нэгжтэй тэнцэх хэмжээний төгрөгөөр торгох” шийтгэлийн доод хэмжээнээс бага байгааг анхаарч, нягтлах нь зүйтэй байна гэж үзлээ.

*2.2.Монгол Улсын тусгаар тогтнол, нутаг дэвсгэрийн бүрэн бүтэн байдлыг үгүйсгэх зорилгоор ард нийтийн санал асуулга явуулахаар уриалсан, санаачилсан, санхүүгийн дэмжлэг үзүүлсэн үйлдлийг гэмт хэрэгт тооцох.*

Монгол Улсын Их Хурлаас 2019 оны 11 дүгээр сарын 14-ний өдөр Монгол Улсын Үндсэн хуульд оруулсан нэмэлт, өөрчлөлтийн Хоёрдугаар зүйлд “Монгол Улсын Үндсэн хуулийн Хорин тавдугаар зүйлийн 1 дэх хэсгийн 16 дахь заалтад “Монгол Улс өөрийн тусгаар тогтнол, нутаг дэвсгэрийн бүрэн бүтэн байдлыг үгүйсгэх аливаа оролдлогыг үл зөвшөөрөх бөгөөд мөнхүү зорилгоор ард нийтийн санал асуулга явуулахыг хориглоно.” гэж заасан.

Монгол Улсын Үндсэн хуулийн дээрх үзэл санааг Эрүүгийн хуульд гэмт хэрэгт тооцох замаар хэрэгжүүлэх нь зүйтэй байх тул Эрүүгийн хуулийн тусгай ангид нэмэлт оруулах замаар Монгол Улсын нэгдмэл байдал, Үндэсний аюулгүй байдлыг хамгаалах зорилгод нийцнэ гэж үзэж байна.

*2.2.Эрүүгийн хуулийн Хорьдугаар бүлэг, Хорин нэгдүгээр бүлэгт зарим төрлийн гэмт хэргийг нэмэх.*

Үзэл баримтлалд тусгасан практик хэрэгээ, шаардлагаас үүдэлтэйгээр Эрүүгийн хуулийн Хорьдугаар бүлэгт заасан Олон нийтийн аюулгүй байдал, ашиг сонирхлын эсрэг гэмт хэрэгт **Тусгай зөвшөөрөл эзэмшигч эрхээ хэрэгжүүлэхэд саад учруулах,** Улсын онц чухал обьект, онц чухал мэдээллийн дэд бүтцийн байгууллага, байгууламжийн үйл ажиллагаанд саад учруулах, Хорин нэгдүгээр бүлэгт **заасан** Хэрэг хянан шийдвэрлэх ажиллагааны эсрэг гэмт хэргийн 21.1 дүгээр зүйлд заасан Нотлох баримт хуурамчаар үйлдэх гэмт хэргийн онц хүндрүүлэх бүрэлдэхүүнд шүүхийн шийдвэрийг хуурамчаар үйлдсэн, ашигласныг нэмэхээр, 21.11 дүгээр зүйлийн үндсэн бүрэлдэхүүнд баривчлах, цагдан хорихоос бусад таслан сэргийлэх арга хэмжээ авагдсан яллагдагч, шүүгдэгч эрүүгийн хэрэг хянан шийдвэрлэх ажиллагаанаас зориуд зайлсхийсэн бол гэмт хэрэгт тооцохоор нэмэхээр, хүндрүүлэх бүрэлдэхүүнд баривчлагдсан, цагдан хоригдсон яллагдагч, шүүгдэгч, эсхүл хорих ял шийтгүүлсэн ялтан оргон зайлсныг тус тус тусгах өөрчлөлтийг тусгасан нь үзэл баримтлалд тусгасан хэрэгцээ, шаардлагад нийцсэн байна.

Харин хуулийн төслийн 4 дүгээр зүйлд Эрүүгийн хуулийн 21.1 дүгээр зүйлийн 2

дахь хэсэгт заасан ялын бодлогыг чангатгах өөрчлөлтийг тусгахдаа “мөн зүйлийн 2 дахь хэсэг” гэсэн нь аль зүйлд хамаарах нь ойлгомжгүй, нөгөөтэйгүүр дараагийн зохицуулалт болох “21.10 дугаар зүйлийн 2 дахь хэсгийн” гэсэнтэй давхардаж байгаа мэт техникийн алдаа гаргасан байгааг залруулж “21.1 дүгээр зүйлийн 2 дахь хэсэг” гэж засах нь зүйтэй байна.

*2.3.Эрүүгийн хуулийн Хорин хоёрдугаар бүлэгт заасан Эрх мэдэл, албан тушаалын байдлаа урвуулан ашиглах гэмт хэргийн үндсэн болон хүндрүүлэх бүрэлдэхүүн нь адил хэмжээний ял хариуцлага оногдуулахаар заасан байгааг ялгамжтай байхаар өөрчлөх, энэ бүлгийн зарим төрлийн гэмт хэргийн шинжийг тодорхой болгох, зарим гэмт хэргийг шинээр нэмж хуульчлах, Хахууль авах, Үндэслэлгүйгээр хөрөнгөжих гэмт хэргийн субьектийг зөвхөн нийтийн албан тушаалтнаар хязгаарлахгүй нийтийн албан тушаалтнаас бусад этгээд хамаарахаар өргөжүүлэх, оногдуулах ялын бодлогыг чангатгах зэрэг өөрчлөлтийг хийж авлигатай тэмцэх төрийн бодлогыг чангатгах өөрчлөлтийг хийх.*

Үзэл баримтлалд дурдсанчлан Монгол Улсад авлигатай тэмцэх эрх зүйн орчин зохих түвшинд бүрдсэн хэдий ч Авлигын индексийн үзүүлэлт 2016 оноос тогтмол, огцом буурч байгаа, энэ төрлийн гэмт хэргийн шинжтэй гомдол, мэдээлэл болон шүүхээр шийдвэрлэгдэж байгаа хэрэг бүгд өссөн үзүүлэлттэй байгаа нь авлигатай тэмцэх тогтолцооны үр нөлөөг дээшлүүлэх шаардлагатай болохыг харуулж байна.

Иймээс ч хуулийн төслийн гол концепц нь Эрүүгийн хуулийн Хорин хоёрдугаар бүлэгт заасан Авлигын гэмт хэргийг бүхэлд нь хөндсөн өөрчлөлт байх бөгөөд төрөөс авлигатай тэмцэх бодлогыг эрчимжүүлэх, үзэл баримтлалд тусгасан зорилтод хуулийн төсөл нийцсэн байна гэж үзэж, энэхүү өөрчлөлтийг дэмжиж байна.

*2.4.Хүнийг хүчээр алга болгох гэмт хэргийг Хүчээр алга болгохоос бүх хүнийг хамгаалах тухай конвенц болон зөвлөмжид нийцүүлэх.*

Хүнийг хүчээр алга болгох гэмт хэргийг Эрүүгийн хуулийн Арван гуравдугаар бүлэг заасан Хүний халдашгүй, чөлөөтэй байх эрхийн эсрэг гэмт хэргийн бүлэгт хамааруулж 13.4 дүгээр зүйлд хуульчилсан.

Дээрх гэмт хэргийг Хүчээр алга болгохоос бүх хүнийг хамгаалах тухай конвенц болон зөвлөмжид нийцүүлэн Эрүүгийн хуулийн Хорин есдүгээр бүлэгт хамааруулж, уг гэмт хэргийн шинжийг конвенцийн 2 дугаар зүйлд нийцүүлэн тодорхойлж, Хүнийг хууль бусаар хорих гэмт хэргээс тусад нь ялгаж, гэмт хэргийн субьектийг өргөжүүлж, хүндрүүлэх шинжид хөгжлийн бэрхшээлтэй хүн, бусад эмзэг бүлгийн хүмүүсийн эсрэг үйлдсэн агуулга, хууль бусаар саатуулсан, баривчилсан, хорьсон, эсхүл хууль бусаар нууж эрх чөлөөг нь хязгаарласан хүнийг сайн дураараа сулласан, суллахад хууль сахиулах байгууллагатай хамтран ажилласан, туслалцаа үзүүлсэн бол эрүүгийн хариуцлагыг хөнгөрүүлэх зохицуулалтыг тусгасан нь уг конвенцид бүрэн нийцүүлсэн байх бөгөөд энэ нь Монгол Улс Олон улсын гэрээгээр хүлээсэн үүргээ биелүүлсэн байна гэж талархан дүгнэж байна.

*7.Хүний эрүүл мэндийн халдашгүй байдлын эсрэг, Бэлгийн эрх чөлөө, халдашгүй байдлын эсрэг зарим гэмт хэрэг, Соёлын өвийн эсрэг, Хэрэг хянан шийдвэрлэх ажиллагааны эсрэг гэмт хэрэг, Монгол Улсын хилийг хууль бусаар нэвтрэх гэмт хэргийн ялын бодлогыг чангатгах өөрчлөлтүүдийг тусгах.*

Эрүүгийн хариуцлага нь Эрүүгийн хуулийн ерөнхий ангийн 1.3-д заасан шударга ёсны зарчим, 5.1 дүгээр зүйлд заасан эрүүгийн хариуцлагын зорилготой нийцсэн байх ёстой.

Түүнчлэн Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж шийтгэхийн эсрэг олон улсын конвенц болон зөвлөмжид Эрүү шүүлт тулгах гэмт хэргийн ял хариуцлагыг чангатгах талаар зөвлөсөн байдаг.

Иймд **Эрүүгийн хуулийн дээрх бүлэгт заасан зарим төрлийн гэмт хэрэгт оногдуулах ял хариуцлагыг чангаруулахаар хуулийн төсөлд тусгасан зохицуулалт нь үзэл баримтлалд тусгасан зорилтод зарчмын хувьд нийцсэн гэж дүгнэж болохоор байна.**

**3.2.“Ойлгомжтой байдлыг шалгах” шалгуур үзүүлэлтийн хүрээнд хийсэн үнэлгээ:**

*Хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлал”-ыг баримталсан эсэхийг шалгасан байдал:*

Хуулийн төслийг бүхэлд нь Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг аргачлалын дагуу дараах асуултад хариулт өгөх байдлаар шалгалаа.

|  |  |
| --- | --- |
| **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** | |
| **Хууль тогтоомжийн тухай хуулийн зохицуулалт** | **Хуулийн төслийн зохицуулалтад үнэлгээ хийсэн байдал** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | -Хуулийн төслийн 3 дугаар зүйлийн 15 дахь хэсгээр өөрчлөн найруулж буй Эрүүгийн хуулийн 21.12 дугаар зүйлд заасан Эрүү шүүлт тулгах гэмт хэргийн шинжийг Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж шийтгэх эсрэг конвенц, зөвлөмжтэй бүрэн нийцүүлж тодорхойлж чадсан эсэхийг нягтлах;  -Арьс үндсээр алагчлах үзлийн бүх хэлбэрийг устгах тухай конвенц болон конвенцийг хэрэгжүүлэхтэй холбоотой конвенцийн хорооноос өгсөн зөвлөмжид “Эрүүгийн хуулийн 14.1 дүгээр зүйлд заасан Ялгаварлан гадуурхах гэмт хэргийн тодорхойлолтыг конвенцийн тодорхойлолттой бүрэн нийцүүлж томьёолох, гэмт хэргийн зүйлчлэлд арьс үндсээр ялгаварлан гадуурхалтыг дэлгэрүүлэх, өдөөн турхирах, санхүүжүүлэх болон бусад байдлаар туслалцаа үзүүлэх үйлдлийг нэмж оруулах, арьс үндсээр ялгаварлан гадуурхах, үзэн ядсан үг хэллэгийг гэмт хэрэгт тооцох” гэсэн байгааг анхаарах;  -Иргэний болон улс төрийн эрхийн тухай олон улсын пактын 19 дүгээр зүйл, Пактын хорооноос 2016 онд өгсөн зөвлөмжид “Гүтгэлгийг бүрэн утгаар нь Эрүүгийн хуулиас хасч, гэмт хэрэгт тооцохгүй байх, гүтгэлэг нь эрх чөлөөг хязгаарлах үндэслэл болохгүй байх, Эрүүгийн хуульд хэвээр байх гүтгэлэгтэй холбоотой бусад заалт нь үзэл бодлоо чөлөөтэй илэрхийлэх эрх чөлөөг боогдуулж байгааг анхаарах.” гэснийг анхаарах;  -Авлигын гэмт хэргийн субьектийг Авлигын эсрэг НҮБ-ийн конвенцид нийцүүлэхэд анхаарах нь зүйтэй гэж үзэж байна. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Шаардлага хангасан. |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Шаардлага хангасан. |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Шаардлага хангасан. |
| 29.1.5.зүйл, хэсэг, заалт нь хоорондоо зөрчилгүй байх; | Шаардлага хангасан. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Шаардлага хангасан. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Хуулийн төсөлд эшэлсэн зохицуулалтыг хийхдээ эшэлсэн хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заагаагүй байгааг анхаарах.  Тухайлбал, хуулийн төслийн 1 дүгээр зүйлийн 5 дахь хэсгээр нэмж буй Эрүүгийн хуулийн 17.14 дүгээр зүйлийн Тайлбарт эшэлсэн Засгийн газрын тусгай сангийн тухай хуулийг, 17.15 дугаар зүйлд заасан Төлбөрийн хэрэгсэл ашиглаж залилах гэмт хэргийн Тайлбарт эшэлсэн Үндэсний төлбөрийн системийн тухай хууль, 22.8 дугаар зүйлийн 3 дахь хэсэгт заасан Тайлбарт эшэлсэн Төсвийн тухай хууль. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Шаардлага хангасан. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Шаардлага хангасан. |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Хуулийн төсөлтэй холбогдуулан Иргэний хуульд нэмэлт оруулах тухай, Зөрчлийн тухай хуульд нэмэлт оруулах тухай, Ард нийтийн санал асуулгын тухай хуульд нэмэлт оруулах тухай, Мөнгө угаах болон терризмийг санхүүжүүлэхтэй тэмцэх тухай хуульд өөрчлөлт оруулах тухай, Авлигын эсрэг хуульд өөрчлөлт оруулах тухай хуулийн төслийг боловсруулсан байна. |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Хуулийн төслийн 1 дүгээр зүйлийн 18.27 дугаар зүйл.Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах ажиллагаанд хууль бусаар оролцох, Хорин хоёрдугаар бүлэгт заасан Авлигын гэмт хэргийн бүлэгт “нийтийн албанд ажиллах эрх” гэсэн нэр томьёог тусгажээ. Үүнийг хуулийн төслийн 3 дугаар зүйлийн 16 дахь хэсгийн 22.1 дүгээр зүйлд хийсэн тайлбарт “...албан тушаалд сонгогдох, томилогдох, ажиллах эрхийг хасахыг ойлгох”-оор тайлбарласан хэдий ч Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай, Төрийн албаны тухай зэрэг хуульд заасан сонгогдох, томилогдох гэсэн нэр томьёотой уялдуулах эсэхийг нягтлах. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Шаардлага хангасан. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Шаардлага хангасан. |
| 30.1.4.хүч оруулсан нэр томьёо хэрэглэхгүй байх; | Шаардлага хангасан. |
| 30.1.5.жинхэнэ нэрийг ганц тоон дээр хэрэглэх. | Шаардлага хангасан. |

**3.3.”Харилцан уялдаа” шалгуур үзүүлэлтийн хүрээнд хийсэн үнэлгээ:**

Хууль тогтоомжийн төслийн үр нөлөө үнэлэх аргачлалд заасан дараах асуултад хариулах замаар хуулийн төслийг бүхэлд нь үнэлж, хуулийн төслийн зохицуулалт өөр хоорондоо болон хүчин төгөлдөр үйлчилж байгаа бусад хуульд нийцэж байгаа эсэхийг шалгах байдлаар уялдаа холбоог тогтоохыг зорьлоо.

*1.Хуулийн төслийн зохицуулалт тухайн хуулийн зорилттой нийцэж байгаа эсэх.*

Хуулийн төсөл нь хуулийн төслийн үзэл баримтлалд тусгасан хэрэгцээ шаардлага, зорилтод зарчмын хувьд нийцсэн байна гэж үзлээ.

Харин Эрүүгийн хуулийн Хорин хоёрдугаар бүлэгт заасан Авлигын гэмт хэрэгт торгох ялыг үндсэн бүрэлдэхүүнд оногдуулахаар байгааг эргэн нягталж, торгох ялыг уг бүлгийн гэмт хэрэгт оногдуулах ялаас бүхэлд нь хасах боломжтой эсэхийг анхаарах нь зүйтэй гэж үзэв.

*2.Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх.*

Хуулийн төслөөр “Хууль тогтоомж” гэсэн хэсэгт өөрчлөлт ороогүй байна.

*3.Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх.*

Хуулийн төсөлд тусгасан “нийтийн албанд ажиллах эрх хасах” гэсэн нэр томьёог нягтлах талаар үнэлгээний “Ойлгомжтой байдал” шалгуур үзүүлэлтийн хүрээнд хийсэн хэсэгт тодорхой тусгасан болно.

4*.Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх.*

-Хуулийн төслийн 4 дүгээр зүйлд Эрүүгийн хуулийн 21.1 дүгээр зүйлийн 2 дахь хэсэгт заасан ялын бодлогыг чангатгах өөрчлөлтийг тусгахдаа “мөн зүйлийн 2 дахь хэсэг” гэсэн нь аль зүйлд хамаарах нь ойлгомжгүй, нөгөөтэйгүүр дараагийн зохицуулалт болох “21.10 дугаар зүйлийн 2 дахь хэсгийн” гэсэнтэй давхардаж байгаа мэт техникийн алдаа гаргасан байгааг залруулж “21.1 дүгээр зүйлийн 2 дахь хэсэг” гэж засах нь зүйтэй байна.

-Хуулийн төслийн 3 дугаар зүйлийн 12 дэх хэсгээр Эрүүгийн хуулийн Арван наймдугаар бүлгийн 18.17 дугаар зүйлд заасан Зохиогчийн эрх болон түүнд хамаарах эрхийг зөрчих гэмт хэргийн үндсэн бүрэлдэхүүний торгох ялд “**хоёр мянга долоон зуун нэгжээс** арван дөрвөн мянган нэгжтэй тэнцэх хэмжээний төгрөгөөр торгох” гэж заасан нь Хууль зүй, дотоод хэргийн яамнаас боловсруулж, Улсын Их Хуралд өргөн мэдүүлэх гэж буй Зөрчлийн тухай хуулийн шинэчилсэн найруулгын төслийн 9.5 дугаар зүйлд заасан Зохиогчийн эрхийн тухай хууль зөрчих зөрчлийн “таван мянган нэгжтэй тэнцэх хэмжээний төгрөгөөр торгох” шийтгэлийн доод хэмжээнээс бага байгааг анхаарч, нягтлах нь зүйтэй байна гэж үзлээ.

-Хуулийн төслийн 6 дугаар зүйлд Эрүүгийн хуулийн 14.8 дугаар зүйл буюу Сонгуулийн үеэр худал мэдээлэл тараах гэмт хэргийн шинжийг Эрүүгийн хуулийн 13.14 дүгээр зүйлд заасан Худал мэдээлэл тараах гэмт хэргийн үндсэн шинжтэй агуулгын хувьд давхардсан гэж үзэн уг зохицуулалтыг хүчингүй болсонд тооцохоор тусгажээ.

Зөрчлийн тухай хуулийн 17.1 дүгээр зүйлд 7 дахь хэсэгт “Нэр дэвшигчийн нэр төр, алдар хүндийг гутаан доромжилсон худал мэдээллийг нийтэд тараасан нь эрүүгийн хариуцлага хүлээлгэхээргүй бол хүнийг таван мянган нэгжтэй тэнцэх хэмжээний төгрөгөөр, хуулийн этгээдийг тавин мянган нэгжтэй тэнцэх хэмжээний төгрөгөөр торгоно.” гэж заасан бөгөөд хуулийн төсөлд Эрүүгийн хуулийн 14.8 дугаар зүйлийг хүчингүй болгож байгаатай уялдуулан Зөрчлийн тухай хуулийн уг хэсэгт холбогдох өөрчлөлтийг уялдуулж хийх шаардлагатай гэж үзэж байна.

*5.Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх.*

Хуулийн төслийн зүйл, заалт өөр хоорондоо болон бусад хуулийн заалттай давхардсан зохицуулалт байхгүй байна.

*6.Хуулийн төслийг хэрэгжүүлэх этгээдийг тодорхой тусгасан эсэх.*

Хуулийн төсөлд ийм зохицуулалт байхгүй. (Материаллаг хууль тул)

*7.Хуулийн төсөлд шаардлагатай зохицуулалтыг орхигдуулсан эсэх.*

Эрүүгийн хуульд зарим нэмэлт, өөрчлөлтийг оруулахаар боловсруулсан байх тул орхигдуулсан зохицуулалт байхгүй байна.

*8.Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх.*

Ийм зохицуулалт байхгүй байна*.*

*9.Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх.*

Ийм зохицуулалт Эрүүгийн хуульд байх боломжгүй юм.

*10.Татварын хуулиас бусад хуулийн төсөлд албан татвар, төлбөр, хураамж тогтоосон эсэх.*

Хуулийн төсөлд энэ талаарх зохицуулалт тусгагдаагүй.

*11*.*Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх.*

Хуулийн төсөлд энэ талаархи зохицуулалт тусгагдаагүй.

*12.Хуулийн төслийн зүйл, заалт жендэрийн эрх тэгш байдлыг хангасан эсэх.*

Хуулийн төсөл нь жендэрийн эрх тэгш байдлын асуудлыг хөндөөгүй.

*13.Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх.*

Хуулийн төсөлд энэ талаарх зохицуулалт тусгагдаагүй.

*14.Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх.*

Хуулийн төсөлд энэ талаархи зохицуулалт тусгагдаагүй.

*15.Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх.*

Хуулийн төсөлд энэ талаарх зохицуулалт тусгагдаагүй.

Иймд хуулийн төсөл нь энэхүү хэсгийн “Харилцан уялдаа” шалгуур үзүүлэлтийн үнэлгээний 4-т зааснаас бусад шалгуурын хүрээнд харилцан уялдаатай бичигдсэн байна гэж үзлээ.

**ДӨРӨВ.ДҮГНЭЛТ, ЗӨВЛӨМЖ**

Хуулийн төслийг Монгол Улсын Их Хурлын2020 оны 24 дүгээр тогтоолоор баталсан “Монгол Улсын Засгийн газрын 2020-2024 оны үйл ажиллагааны хөтөлбөр”,

2021 оны 12 дугаар тогтоолоор баталсан “Монгол Улсын хууль тогтоомжийг 2024 он хүртэл боловсронгуй болгох үндсэн чиглэл”, Монгол Улсын Их Хурлын 2021 оны 106 дугаар тогтоолоор баталсан “Шинэ сэргэлтийн бодлого”-д ын Зургаа дахь хэсгийн “Төрийн бүтээмжийн сэргэлт”-ийн 6.5-д “Авлига, албан тушаалын гэмт хэрэгт оногдуулах ялын бодлогыг чангатгана.” гэж тус тус тусгасан зорилтыг хэрэгжүүлэх, Монгол Улсын нэгдэн орсон Олон улсын гэрээ конвенц, зөвлөмжид бүрэн нийцүүлэх, мөн практикт тулгарч буй хүндрэл бэрхшээлийг шийдвэрлэх зорилгоор боловсруулсан байна.

Хуулийн төсөл нь үзэл баримтлалд тусгасан хэрэгцээ, шаардлага, зорилтыг зарчмын хувьд хангасан байна гэж үзэж болохоор байна.

Харин хуулийн төслийн харилцан уялдааг хангах, найруулга, хууль зүйн техникийн шаардлагыг сайжруулах чиглэлээр дараах зөвлөмжийг хууль санаачлагчид өгч байна.

1.Монгол Улсын нэгдэн орсон Олон улсын конвенц, зөвлөмжид бүрэн нийцүүлэхэд анхаарах. Тухайлбал, Эрүүдэн шүүх болон бусад хэлбэрээр хэрцгий, хүнлэг бусаар буюу хүний нэр төрийг доромжлон харьцаж шийтгэхийн эсрэг конвенц, зөвлөмжтэй Эрүүгийн хуулийн 21.12 дугаар зүйлд заасан Эрүү шүүлт тулгах гэмт хэргийн шинжийг бүрэн нийцүүлж тодорхойлж чадсан эсэх, Арьс үндсээр алагчлах үзлийн бүх хэлбэрийг устгах тухай конвенц болон конвенцийг хэрэгжүүлэхтэй холбоотой конвенцийн хорооноос өгсөн зөвлөмжид Эрүүгийн хуулийн 14.1 дүгээр зүйлд заасан Ялгаварлан гадуурхах гэмт хэргийн тодорхойлолтыг бүрэн нийцүүлэх, Иргэний болон улс төрийн эрхийн тухай олон улсын пактын 19 дүгээр зүйл, Пактын хорооноос зөвлөмжид “Гүтгэлгийг бүрэн утгаар нь Эрүүгийн хуулиас хасч, гэмт хэрэгт тооцохгүй байх, гүтгэлэг нь эрх чөлөөг хязгаарлах үндэслэл болохгүй байх, Эрүүгийн хуульд хэвээр байх гүтгэлэгтэй холбоотой бусад заалт нь үзэл бодлоо чөлөөтэй илэрхийлэх эрх чөлөөг боогдуулж байгааг анхаарах.” гэснийг анхаарах, Авлигын эсрэг НҮБ-ийн конвенцид авлигын гэмт хэргийн субьектийг нийцүүлэхэд анхаарах;

2. Харин Эрүүгийн хуулийн Хорин хоёрдугаар бүлэгт заасан Авлигын гэмт хэрэгт торгох ялыг үндсэн бүрэлдэхүүнд оногдуулахаар байгааг эргэн нягталж, торгох ялыг уг бүлгийн гэмт хэрэгт оногдуулах ялаас бүхэлд нь хасах боломжтой нягтлах;

3.Хуулийн төслийн 3 дугаар зүйлийн 12 дэх хэсгээр Эрүүгийн хуулийн Арван наймдугаар бүлгийн 18.17 дугаар зүйлд заасан Зохиогчийн эрх болон түүнд хамаарах эрхийг зөрчих гэмт хэргийн үндсэн бүрэлдэхүүний торгох ялд “**хоёр мянга долоон зуун нэгжээс** арван дөрвөн мянган нэгжтэй тэнцэх хэмжээний төгрөгөөр торгох” гэж заасан нь Хууль зүй, дотоод хэргийн яамнаас боловсруулж, Улсын Их Хуралд өргөн мэдүүлэх гэж буй Зөрчлийн тухай хуулийн шинэчилсэн найруулгын төслийн 9.5 дугаар зүйлд заасан Зохиогчийн эрхийн тухай хууль зөрчих зөрчлийн “таван мянган нэгжтэй тэнцэх хэмжээний төгрөгөөр торгох” шийтгэлийн доод хэмжээнээс бага байгааг анхаарах;

4.Эрүүгийн хуулийн 14.8 дугаар зүйлийг хүчингүй болгож байгаатай уялдуулан Зөрчлийн тухай хуулийн 17.1 дүгээр зүйлд 7 дахь хэсэгт холбогдох өөрчлөлтийг хийх;

5.Хуулийн төсөлд эшэлсэн зохицуулалтыг хийхдээ эшэлсэн хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заагаагүй байгааг анхаарах (Үнэлгээний тайлангийн 18 дахь хуудас)

6.Хуулийн төсөлд тусгасан “нийтийн албанд ажиллах эрх” гэсэн нэр томьёо нь Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай, Төрийн албаны тухай зэрэг хуульд заасан “сонгогдох, томилогдох” гэсэн нэр томьёотой уялдах эсэхийг нягтлах;

7.Хуулийн төслийн 4 дүгээр зүйлд Эрүүгийн хуулийн 21.1 дүгээр зүйлийн 2 дахь хэсэгт заасан ялын бодлогыг чангатгах өөрчлөлтийг тусгахдаа “мөн зүйлийн 2 дахь хэсэг” гэсэн техникийн алдаа гаргасан байгааг залруулж “21.1 дүгээр зүйлийн 2 дахь хэсэг” гэж засах.

---оОо---

1. Төрийн мэдээлэл сэтгүүлийн 2015 оны №25 дугаарт албан ёсоор хэвлэгдсэн. [↑](#footnote-ref-1)
2. Засгийн газрын 2016 оны 01 дүгээр сарын 25-ны өдрийн 59 дүгээр тогтоолоор батлагдсан. [↑](#footnote-ref-2)
3. Хууль зүй, дотоод хэргийн сайдын баталсан Эрүүгийн хуульд нэмэлт, өөрчлөлт оруулах тухай хуулийн төслийн үзэл баримтлал [↑](#footnote-ref-3)